Syed Wafa

Syed Mohd Yusof Wafa bin Syed Nordin Wafa, yang lebih popular dikenali sebagai Syed Wafa (lahir 8 Mac 1971) ialah seorang pelukis dan wartawan terkenal kelahiran Karai, Enggor, Kuala Kangsar, Perak, Malaysia.

Kehidupan awal
Beliau anak ke empat daripada tujuh adik beradik dilahirkan pada 8 Mac 1971, dan mendapatkan pendidikan sehingga tingkatan enam di Sekolah Menengah Clifford, Kuala Kangsar.
Seterusnya melanjutkan pendidikan Di Maktab Perguruan Ilmu Khas di Cheras, Kuala Lumpur.

Ayah beliau, Syed Nordin Wafa Bin Syed Hussain Sidqi Wafa yang merupakan seorang tokoh terkemuka di negeri Perak adalah seorang pegawai daerah Kuala Kangsar yang dihormati. Beliau, antara lain, telah diberikan penghargaan apabila namanya diabadikan di Jalan Syed Nordin Wafa Di Ipoh, dan Jambatan Tuan Syed Nordin Wafa, Tg Belanja, Parit, Perak

Ibu beliau, Khamsiah binti Hassan merupakan anak kepada seorang juru silat terkenal di negeri Perak, Mahaguru Hassan bin Rastan, yang pernah menerima anugerah daripada Sultan Perak, Almarhum Sultan Idris Iskandar Al-Mutawakkil Alallahi Shah.

Kerjaya
Syed Wafa pernah bertugas sebagai guru Muzik dan pernah mengajar di Sekolah Kebangsaan Bukit Damansara, Kuala Lumpur. Di sekolah itulah, beliau mengajar anak dan cucu bekas Perdana Menteri Malaysia antaranya cucu Mahathir Mohamad, anak Muhyiddin Yassin, bekas Datuk Bandar Elyas Omar dan aktivis Marina Mahathir dan ramai lagi. Menteri Komunikasi Malaysia Fahmi Fadzil juga merupakan bekas anak murid beliau.

Syed Wafa pernah menjadi wartawan sambilan (Penulis Undangan) untuk Majalah URTV, Majalah Mangga, dan Majalah Hai! Terbitan Utusan Karya.

Beliau juga pernah menjadi pelukis sambilan di Utusan Remaja Terbitan Utusan Melayu.
Selain itu, Syed Wafa juga adalah bekas editor Majalah Oh! Gee yang diterbitkan oleh pelakon terkenal Fauziah Ahmad Daud. Kini beliau menulis di portal Ladybosz.com serta muncul di Youtube Wafa TV yang ramai pengikut.

Pencapaian

Antara kejayaan besar karier beliau sebagai penulis dan wartawan hiburan, termasuk berkesempatan bertemu dengan ‘megastar’ antarabangsa Michael Jackson semasa beliau mengadakan Konsert di Stadium Merdeka, Kuala Lumpur pada tahun 1996.  

Selain Michael Jackson, Syed Wafa juga pernah berjumpa dengan penyanyi antarabangsa, Justin Bieber, juara tenis dunia Roger Federer, Maher Zain, Avril Lavigne, Shah Rukh Khan, Engelbert Humperdinck, dan ramai lagi. 

Beliau pernah menghadiahkan lukisan potret karyanya kepada penyanyi Amerika antaranya Michael Jackson, Mariah Carey, dan penyanyi Kanada Celine Dion dan Justin Bieber.

Sebagai pelukis, Syed Wafa yang telah menghasilkan lebih 1,000 lukisan potret artis tempatan, antarabangsa dan orang kenamaan, pernah mengadakan lima pameran lukisan solo, antaranya di Kompleks Kraf tangan, Jalan Conlay, FINAS dan di Dewan Bukit Damansara, Kuala Lumpur.

Rujukan